Om halvannet år kan du ta Bybanen helt fra Bergen sentrum til Flesland.

Flere holdeplasser på den siste delen av traseen, mellom Lagunen og flyplassen, er allerede ferdige.

– Planen er at vi i løpet av sensommeren 2016 skal frakte passasjerer fra Lagunen og videre til Flesland, sier informasjonsansvarlig i Bybanen Utbygging, Rune Jenssen.

Han skuer utover den halvferdige Birkelandsbroen over Flyplassvegen. Reisverket og betongfundamentet er på plass. I slutten av mai kommer det en stor bue fra Polen. Buen, som ligner en harpe, skal monteres oppå broen, og skal på mange måter markere inngangsporten til Bergen.

Forsinkelser og uhell

– Akkurat nå er det over 600 personer fra over 20 nasjonaliteter som jobber med å få traseen fra Lagunen til Flesland ferdig i tide. Vi bruker over 25 millioner kroner i uken, sier Jenssen.

Han forsikrer oss om at utbyggingen er i rute til tross for flere forsinkelser og uhell.

– En av de største utfordringene er å få det irske firmaet Mott Macdonald til å tilpasse seg vårt system for byggesak, sier Jenssen.

Han viser til at Mott MacDonald, som er prosjektansvarlig, har brukt lengre tid enn forventet for å få nødvendige byggeløyver.

Det har ført til at Ytrebygdsvegen blir stengt ni måneder lenger enn beregnet. Veien skulle egentlig åpnes i august i fjor, men bilene får ikke slippe til før i mai.

Vogner på 42 meter

Byggeaktiviteten langs den 7,8 kilometer lange traseen er nå på sitt mest hektiske.

Det er byggeaktivitet mer eller mindre langs hele traseen. Banen går mer i åpent terreng enn de to første byggetrinnene, selv om seks tunneler allerede er sprengt ut. Tre broer er snart ferdig fundamentert, og flere holdeplasser er klare.

I tillegg bygges Bybanens nye verksted og garasje på Kokstad. Området er like stort som ti fotballbaner. I garasjen skal det være plass til 40 bybanevogner.

– I oktober kommer den første vognen på 42 meter mot dagens vogner som er 32 meter. De nye vognene vil øke banens passasjerkapasitet med 30 prosent, påpeker Jenssen.

Måtte ofre fotballbane

Allerede uken etter åpningen av banens ferd til Lagunen i 2013, startet arbeidet med byggetrinn 3. Folldalstunnelen ble skutt ut, og det ble laget vei videre ut til Råstølen som blir banen første stopp.

– Veien er allerede lagt om en gang, snart må den legges om en gang til. Bygging av boliger her i Steinsviken gjør aktiviteten veldig høy, sier Jenssen.

Videre går bybanen gjennom Steinsviktunnelen og Solheitunnelen, som er ferdig utsprengt.

– Her vil banen gå ti meter under bakkenivået ved Petesdalsmyren, sier Jenssen,

Ved Petesdalsmyren har de bygget en kulvert som binder to tunneler sammen. For å få dette til, måtte Gneist IL ofre en fotballbane. Bybanen Utbygging har imidlertid lovet å gi tilbake banen når området settes i stand.

Massiv bro på Sandsli

Neste stopp er for de Statoil-ansatte. Ved Sandslivegen bygger de nå en ny holdeplass. Arbeidet med en gang- og sykkelvei fra holdeplassen frem til Sandsliåsen er også i gang.

Like etter holdeplassen tar den massive Sandslibroen form. Den er vel hundre meter lang og krysser både Sandslibekken og Sandslimyrane.

Neste stopp er Sandslimarka. Her er skinnegangen allerede lagt og holdeplassen klar.

Også bybanestoppet på Kokstad er mer eller mindre ferdig, like ved det splitter nye Aibel-bygget.

– Her holder vi også på med å bygge to tunnelløp under den fremtidige bybanetraseen.

Tunnelene er til neste byggetrinn i Ringveg Vest. Selv om ikke prosjektet er vedtatt politisk, er det viktig å få tunnelene på plass slik at vi slipper å grave opp igjen når byggingen starter, sier Jenssen.

Må busses til Flesland

I Birkelandskrysset er det ikke bare broen og holdeplassen som bygges. I tillegg lages det en ny bussterminal og et parkeringshus til 280 biler.

– Trolig blir det er her passasjerene til Flesland må gå av og skifte over til buss det siste stykket. Det blir nok hverdagen for flypassasjerene de første halve året, sier Jenssen.

Årsaken til det er at holdeplassen på Flesland flyplass bygges i kjelleren til Avinors nye terminalbygg. Slik det ser ut i dag, blir ikke terminalen ferdig før i 2017.

27 stopp på 43 minutter

Etter Birkelandskrysset skal Bybanen gå bak Telenorbygget og parallelt med Flyplassvegen frem til Kokstadflaten der perrongen nå er ferdig.

Deretter går Bybanen inn i en 900 meter lang tunnel under veien og parkeringsplassene ved flyplassen.

Allerede nå nærmer støpingen av Bybanens endestasjon seg slutten.

– Om kort tid bygges det tak over her, men vi må som sagt vente til 2017 for å benytte oss av stoppet på Flesland.

Fra Byparken til Flesland vi det ta om lag 43 minutter da bybanene totalt må innom 27 stopp.